和王樂道烘蝨
作者：王安石
朝代：宋

paragraphs: 秋暑汗流如炙輠，敝衣濕蒸塵垢涴。
施施衆蝨當此時，擇肉甘於虎狼餓。
咀嚙侵膚未云已，爬搔次骨終無那。
時時對客輒自捫，千百所除纔幾箇。
皮毛得氣强復活，爪甲流丹真暫破。
未能湯沐取一空，且以火攻令少挫。
踞爐熾炭已不暇，對竈張衣誠未過。
飄零乍若蛾赴燈，驚擾端如蟻旋磨。
欲毆百惡死焦灼，肯貸一凶生棄播。
已觀細黠無所容，未放老奸終不墮。
然臍郿塢患溢世，焚寶鹿臺身易貨。
冢中燎入化秦屍，池上焮隨遷莽坐。
彼皆勢極就煙埃，况汝命輕侔涕唾。
逃藏壞絮尚欲索，埋沒死灰誰復課。
熏心得禍爾莫悔，爛額收功吾可賀。
猶殘衆蟣恨未除，自計寧能久安卧。